Зы уэрэдым и хъыбар
«МуIэед»
Зэман жыжьэкIэ узэIэбэкIыжмэ, дунейм къытехьа уэрэдхэр, гъыбзэхэр, тхьэусыхафэхэр нобэ ди гъащIэм куэду хэтщ. Абыхэм къаIуатэ цIыхум и гурыгъу-гурыщIэхэр, и нэгу щIэкIахэр, и хъуэпсапIэхэр.
Ахэр, дауи, зыгуэрым и IэдакъэщIэкIщ. Утыку илъадэу «мыр ттхащ» жаIэу щымытами, зыр зым хуиIуэтэжурэ цIыхубэм яхэIуа хъуащ а уэрэдхэр. Зэманыр кIуэурэ, ахэр цIыхубэм яй хъуащ. уэрэдыр зытхар илъэс бжыгъэ гуэр дэкIа иужь наIуэ къыщыхъуи щыIэщ. Хэт ищIэрэ, нобэ зи гугъу тщIы уэрэдми и къежьапIэр къэзыIуэтэжын къыкъуэкIынкIэ хъунщ.
«МуIэед» уэрэдым теухуауэ дызыщыгъуазэр мащIэщ. Ар цIыхубэ уэрэду къыхыхьащ ди гъащIэм. 1950 гъэхэм ШэджыхьэщIэ Лолэ уэрэдыр итхри, радиом и дыщэ фондым хилъхьауэ щытащ. Ауэрэ ар жызыIэ нэгъуэщI уэрэджыIакIуэхэри къэунэхуащ. ПащIэ Ленэ къызэрызжиIэжамкIэ, а уэрэдыр апхуэдизкIэ игу ирихьырти, ШэджыхьэщIэ Лолэ и унэм кIуэри, елъэIуауэ щытащ ар и репертуарым хигъэхьэну хуит къищIыну. А зэманым пщIэшхуэ хуащIырт уэрэдыр япэу утыку къизыхьам икIи абы фIэмыфIауэ ар зыми игъэзэщIэнутэкъым. Лолэ арэзы техъуа иужь, ПащIэ Ленэ утыку итыху а уэрэдымкIэ и концертыр къызэIуихыу екIуэкIащ.
Иджыпсту «МуIэед» уэрэдыр и макъ гуакIуэмкIэ егъэзащIэ Къэбэрдей-Балъкъэр къэрал филармонием и уэрэджыIакIуэ ЗэшэкIуу Розэ.
ЗэрыгурыIуэгъуэщи, купщIэ зиIэ уэрэдыр жьы хъуркъым, ар сыт хуэдэ лъэхъэнэми цIыхубэм къадэгъуэгурыкIуэнущ.
КIУНТIЫЩ-ХЬЭПЦIЭ Аннэ.
Жэщыр хъуамэ хьэр мэбанэр,
Ди бжэIупэм банэ Iулъкъым,
Зы жэщ къакIуи дыгъэпсалъэ, МуIэед.
Зэныбжьэгъухэр согъэджэгур,
Лъагъуныгъэр — ар Iуэху джэгукъым,
Ар уджэгуу иумыгъажьэ, МуIэед.
Си кIэсинкIэр фэзэхъуэкIкъэ,
Лъагъуныгъэу уэ пхузиIэр
Сытхэр жысIэу зэсхъуэкIыну, МуIэед?
Мы си пшынэр мэбзэрабзэ,
Уи ныбжьэгъухэм сеубзэрабзэу,
Ягу къыпхуилъыр жызогъэIэр, МуIэед.
Гъатхэ удзхэр мэщIэращIэ,
Си псэм щыщIэр зыхэпщIатэм,
ГъащIэу сиIэр бдесхьэкIынут, МуIэед.
